OBH 7038/1997.
Az állampolgári jogok országgyűlési biztosának jelentése
Előadó: Dr. Gáspárné dr. Pere Katalin

Az eljárás megindulása

A panaszos a magyar-bolgár szociálpolitikai egyezmény alapján megállapított nyugellátását kifogásolja, mert állítása szerint a korengedményes nyugdíja összege kevesebb, mintha azt csak a Magyarországon szerzett szolgálati idő alapján állapították volna meg. A Nyugdíjbiztosító tájékoztatása szerint az ügyfélnek kérnie kell a bolgár hatóság beleegyezését abba, hogy az ott szerzett 4,5 évre járó ellátásáról lemondhasson. Ezt a panaszos megtette, de a Nyugdíjbiztosító állítása szerint a kérelmet elutasították.

Érintett alkotmányos jogok

Szociális biztonsághoz való jog [Alkotmány 70/E. § (1-2) bekezdés]

Alkalmazott jogszabályok

- 1962. évi 2. tvr. a Magyar Népköztársaság és a Bolgár Népköztársaság között a szociálpolitikai együttműködésről Budapesten 1961. június 30. napján kötött egyezmény kihirdetéséről.
-   A társadalombiztosításról szóló 1975. évi II. tv. (T.)

Megállapított tényállás

A panaszos 1964. óta él - házasságkötésétől - Magyarországon. Férje magyar állampolgár. A panaszos jelenleg magyar és bolgár állampolgár. Házasságkötését megelőzően kb. 4,5 évet dolgozott Bulgáriában,  1993. december 27-ig - korengedményes nyugdíjazásáig - 25 évet Magyarországon dolgozott.

A Fővárosi és Pest Megyei Nyugdíjbiztosítási Igazgatóság a benyújtott igény alapján a B.11-02639/94/4. számú határozatával a panaszosnak 25 év 118 nap szolgálati idő és 19.303 Ft átlagkereset alapján 1993. december 28-tól havi 12.161 Ft korengedményes öregségi nyugdíjat állapított meg. Folyósítási törzsszám: 522-30342-8. Ezt követően az Igazgatóság a B.11-2639/94/17. számú 1994. december 18-án kelt határozatában a magyar-bolgár szociálpolitikai egyezmény alapján 13.812 Ft nyugdíjrészt és 74 Ft kiegészítést állapított meg.

A panaszos a fenti határozat ellen 1996. január 19-én fellebbezést nyújtott be, kérve a megállapítás felülvizsgálatát. Az Igazgatóság a fellebbezést az 1996. szeptember 26-án kelt F. 504. B. 11-2639/94/31. számú határozatával elutasította, az első fokú határozatot hatályában fenntartotta a következő indoklással:

"A magyar-bolgár szociálpolitikai egyezményt tartalmazó 1962. évi 2. számú törvényerejű rendelet 13. cikk (1)-(3) bekezdés értelmében a nyugellátásra vonatkozó igényt a Szerződő Felek illetékes szervei bírálják el a rájuk nézve érvényes jogszabályok szerint a 8. cikkben foglalt rendelkezések figyelembevételével és ha az igénylő az előírt jogosultsági feltételekkel rendelkezik, a nyugellátást mindkét területen szerzett szolgálati idők egybeszámításával megállapítják. Mindegyik Szerződő Fél illetékes szerve az ily módon megállapított nyugellátásnak a saját területén szerzett szolgálati idő tartamára eső arányos részét köteles a jogosult részére folyósítani.

Abban az esetben, ha a két Szerződő Fél illetékes szerve által az (1) bekezdésben foglalt rendelkezés szerint folyósítandó nyugellátási részösszegek együttes összege kisebb, mint a jogosult lakóhelye szerint illetékes Szerződő Fél jogszabályai szerint meghatározott legkisebb összegű nyugellátás a mutatkozó különbözet erejéig a jogosultat kiegészítés illeti meg. A kiegészítés a jogosult részére a lakóhely szerint illetékes szerv folyósítja."

Tájékoztatásul közölte az Igazgatóság, hogy amennyiben a panaszos a bolgár nyugdíjrészről lemond, úgy a folyósítás felfüggesztését írásban kell kérnie a bolgár szervtől. A kizárólag magyar szolgálati idő alapján történő megállapításra csak abban az esetben kerülhet sor, ha a bolgár szerv a nyugdíjrész folyósításának felfüggesztéséről intézkedik és erről értesítést küld.

A panaszos a másodfokú határozat ellen keresettel nem élt, azonban kérte, hogy a bolgár nyugdíjrészről lemondhasson. A bolgár Szerződő Fél a panaszos kérését jogszabályi lehetőség hiányában elutasította. A panaszos a Nyugdíjbiztosítási Igazgatósághoz 1998-ban írott levelében az ellátást megállapító határozatban foglaltakkal egyetértett, csupán a kiegészítés összegét vitatta. 

Az Igazgatóság a külföldi szerv válasza, valamint a Pénzintézeti Központ tájékoztatása alapján állapította meg az öregségi nyugdíjrészt és a kiegészítést a B. 11-2639/94/07. számú határozatával. A megállapított nyugdíjrészt a bolgár szerv USD-ban nem, csak levában közölte, így a kiegészítés összegét az Igazgatóság csak a Pénzintézeti Központ által tól-ig tartamra közölt adatok alapján állapíthatta meg.

1997. negyedik negyedévig problémát jelentett a bolgár szerv elzárkózása a nyugdíjrészek összegének USD-ban történő közlésétől. Mivel a bolgár szerv a panaszos részére az elszámoláson feltüntette a leva-dollár árfolyamot is, ezen adatok birtokában az Igazgatóság a B.11-2639/94/48. számú 1998. szeptember 9-én kelt határozatával módosította a kiegészítés összegét.

Az állampolgári jogok országgyűlési biztosa a vizsgálat eredményeképpen alkotmányos jogokkal kapcsolatos visszásságot nem állapított meg. 

A Fővárosi és Pest Megyei Nyugdíjbiztosítási Igazgatóság a panaszos nyugdíjának megállapításánál jogszerűen járt el, a végleges rendezés elhúzódását a partner szerveknek az egyezményes nyugdíjügyekkel kapcsolatos eljárása okozta.

Mivel a Kormány határozattal elrendelte az egyezmények felülvizsgálatát és a munkák megkezdődtek, az állampolgári jogok országgyűlési biztosa ajánlást nem tesz, a vizsgálatot lezártnak tekinti.

Budapest, 1998. november  9.

Gönczöl Katalin